**ד"ר רפאל שנלר **

* **יש מורים שהם בעלי ידע גדול רחב ומעמיק וכתביהם ממלאים את מדפנו.**
* **ויש מורים שליבם יוצא אל חניכיהם וכל חייהם קודש לאהבתם.**

**( מכתבי ד"ר שנלר)**

**ד"ר רפאל שנלר נולד ב א' מרחשוון תרפ"ו 1925 בגרמניה, עלה עם הוריו לישראל בשנת 1939 ונפטר בכ"ג תמוז תשע"א 2011 בעירו ירושלים .**

**ירושלים סימלה עבורו את מימוש חזון גאולת ישראל. העיר עליה נלחם כרכז יחידת הצלפים במלחמת העצמאות , ממנה יצא לשליחויותיו החינוכיות ברחבי הארץ ובעולם היהודי, העיר שכה אהב והשתוקק לחזור ולגור בה. רפאל חזר בשנת 1990 להתגורר בירושלים עד יום פטירתו וקבורתו בהר הזיתים אל מול הר הבית.**

**את מסעו החינוכי החל ב 1944 כמדריך נערץ בתנועת הנוער "עזרא" ולימים שימש כרכז הדרכה של התנועה.**

**בשלהי 1946 ובסמוך להגעתם של "ילדי טהרן" לישראל , יצא שנלר ללמוד הוראה בסמינר מדריכי "עלית הנוער" בירושלים ובשנים 1947-9 החל לחנך וללמד את ילדי טהרן העולים "במשק הילדים – מוצא".**

**לשורות משרד החינוך הצטרף בשנת 1949 / תש"ט כמורה בבית הספר "דורש ציון "**

**וכמחנך בבית הספר "דוגמה " שליד סמינר ליפשיץ בירושלים.**

**בשנת 1957 עזב את ירושלים עת ניקרא להקים את בית הספר היסודי לילדי המושבים בחוף הכרמל , שאך זה עלו לארץ מצפון אפריקה ומאירופה. שנלר ייסד הקים וניהל את בית הספר בניר עציון על ברכי מורשת גוש עציון שחרב, העלייה לישראל ועצמאות המדינה. כבר בשנותיו הראשונות של בית הספר הוא זכה בפרס החינוך.**

**הכשרת מורים הייתה בעיני ד"ר שנלר המשימה הלאומית המרכזית בעיצוב דמותה של החברה הישראלית על בסיס מימוש ערכי היהדות והציונות כאחד. כשהוצע לו בשנת 1963 ללמד בסמינר למורים, עבר לגבעת ושינגטון שם השקיע במהלך חמש השנים הבאות את זמנו ומרצו בהכשרת מורי העתיד של החינוך הממלכתי דתי.**

**שנה לאחר מלחמת ששת הימים 1968 התמנה למפקח על המוסדות להכשרת המורים של משרד החינוך תפקיד אותו נשא עד 1974.**

**ד"ר שנלר החל את לימודיו במדעי הטבע והיהדות והעמיק לחקור בסוגיית " הצעיר הדתי מול שאלות מדע ואמונה." ( ספרו - 1974)**

**שאלת התקשורת הבין תרבותית במדינה קולטת עליה והשפעתה על עיצובו החינוכי של העולה הצעיר היה נושא מרכזי ומוביל במחקריו.**

**לקראת סוף שנות ה 70 השלים ד"ר שנלר את מחקרו פורץ הדרך על החינוך וההוראה במגזר החרדי הסגור בירושלים וזכה לקבל את התואר השלישי באוניברסיטת בר אילן בסוציולוגיה חינוכית .**

**במהלך של למעלה משני עשורים לימד ד"ר שנלר במחלקה לחינוך בבר אילן , בין יתר תפקידיו שימש כראש החוג להכשרת מורים , וסגן מנהל בית הספר לחינוך.**

**ד"ר שנלר פרש ממשרד החינוך בשנת 1987 והמשיך בפעילותו החינוכית באוניברסיטת בר אילן ובמכללת אלקנה במסלולי הכשרתם של מורי העתיד.**

**ד"ר שנלר היה בין פורצי הדרך הראשונים בכל הקשור לטכנולוגיה וחינוך והקים את מגמת התקשורת ואולפן תקשורת במסגרת בית הספר לחינוך. כך חזה את ההתפתחות בשימוש בתקשורת המונים ושימוש באמצעים טכנולוגיים בשדה החינוך.**

**היקף תחומי עיסוקו היה רחב ביותר, החל ממדעי הטבע, עבור לחינוך והכשרת מורים וכלה בתחום הסוציולוגיה החינוך ומעל לכל עסק רבות בתחום התורני ופרסם פרסומים רבים בתחום התורני ובמיוחד הקשור לקיום מצוות בכלל ולתפילה בפרט.**

**ד"ר רפאל שנלר – סמל ליהודי גאה וציוני נלהב, הרואה בשיבת ציון בעת החדשה ובהקמת המדינה ביטוי לתהליך הגאולה . הוא האמין כי המעשה החינוכי הוא יסוד מרכזי בתחיית העם בציון , מעשה שהינו "מצוות עשה " כיתר שאר המצוות עליהם הקפיד לשמור**

**ליבו פעם באהבת העם , נפשו שכנה באהבת הארץ , ואמונתו בעמקי התורה**

* **יש הלומדים כדי ללמוד**
* **ויש הלומדים כדי ללמד**
* **אך למעלה מכל אלו , יש המלמדים כדי שילמדו הלומדים את האחרים.**

**אלו מורי המורים ואחריותם להמשיך דרכי דור הולך וערכיו, לדורות הבאים – הרי מעשיהם במעלה הסולם.**

**( מכתבי ד"ר שנלר)**

**בין ייתר פרסומיו :**

* **גישות ודרכים בהתייחסות לאמונה ומדע בביה"ס הדתי, בר- אילן 1970**
* **הצעיר הדתי בישראל מול שאלות מדע ואמונה , בר- אילן 1974**
* **מערכת החינוך כתורמת עיקרית להמשכיות ושינוי של היהדות החרדית – הקיצונית שבירושלים, בר- אילן 1977**
* **משמעות חברתית של דפוסי צפייה בטלוויזיה הנוער בישראל אוני' חיפה 1979**
* **הטלוויזיה ומקומה בשעות הפנאי אוני' חיפה 1984**
* **חינוך יהודי בעידן הטכנולוגיה המודרנית תורה ומדע 1986**
* **מה עושים בעידן הטלוויזיה כאשר אין טלוויזיה, בר-אילן 1988**
* **ההתמכרות למסך בר אילן 1994**
* **השפות הנשכחות באינטראקציה הכיתתית אוני' חיפה 1994**
* **שערי דעה "הגות אמונה וחינוך" אסופת מאמרים (1962-2001) 2003**

.